ഗുരുവിന്റെ മഹിമ ശ്രീനാരായണ ഗുരുവിനെക്കുറിച്ചുള്ള സ്മരണ സജീവവും നവീനവുമാണ്. ആ ഓര്മ ഇന്നും പുതുമയോടെ നിലനില്ക്കുന്നു. ഗുരു പ്രതിനിധാനം ചെയ്യുന്ന മൂല്യങ്ങള്ക്ക് ലഭിച്ച അംഗീകാരംകൂടിയാണ് ഇത്. ആദര്ശാനുസാരിയായ ജീവിതം നയിച്ചവരാണ് മഹാത്മാക്കള്. സ്വന്തം ജീവിതം മാതൃകയാക്കിക്കൊണ്ടാണ് ഗുരു മഹത്തായ ആശയങ്ങള്ക്കുവേണ്ടി നിലകൊണ്ടത്. അതിന്റെ ധാര്മിക ശക്തികൊണ്ടണ് ഗുരു സന്ദേശങ്ങള് കേരളീയരുടെ നിത്യജീവിതത്തില് പ്രകാശം പരത്തിയ ആപ്തവാക്യങ്ങളായി മാറിയത്. ആശയങ്ങളുടെ സൗരഭ്യം ജീവിതത്തില് പ്രസരിപ്പിച്ചതുകൊണ്ടാണ് ഗുരു നമ്മുടെ കാലത്തെ ഏറ്റവും നല്ല മാതൃകയാകുന്നതും. ആ പ്രബോധനങ്ങളും പ്രവൃത്തിയും തമ്മില് ഒരകല്ച്ചയുമുണ്ടായിരുന്നില്ല. ഗുരുവിനോടുള്ള കടമ നിര്വഹിക്കേണ്ടതും സ്മരണ കാത്തുസൂക്ഷിക്കേണ്ടതും ആ മഹാത്മാവ് തെളിച്ച മഹിതമാര്ഗം പിന്തുടര്ന്നുകൊണ്ടാണ്. ആരാധനയുടെ ഏറ്റവും മഹത്തായ ആവിഷ്കാരവും അനുകരണംതന്നെയാണ്. ഗുരു സമാധി ദിനം ഗുരുധര്മത്താടുള്ള അചഞ്ചലമായ പ്രതിജ്ഞാ ബദ്ധത പുതുക്കാനുള്ള അവസരംകൂടിയാണ് ഇത്. പ്രധാന ദേവാലയം വിദ്യാലയമാണെന്ന് ഉദ്ബോധിപ്പിച്ച ശ്രീനാരായണ ഗുരുവിന്റെ നാമധേയത്തില് സര്വകലാശാലയ്ക്ക് തുടക്കംകുറിക്കാനുള്ള പിണറായി വിജയന് സര്ക്കാരിന്റെ തീരുമാനം ഗുരുസ്മരണയ്ക്കു മുന്നിലുള്ള ഉചിതമായ നമസ്കാരംതന്നെയാണ്. വൈവിധ്യമാര്ന്ന സാംസ്കാരിക ധാരകളെ രണ്ടു കൈയുംനീട്ടി സ്വീകരിച്ച മഹത്തായ പാരമ്ബര്യമാണ് ഭാരതത്തിനുള്ളത്. ഈ പൈതൃകത്തനിമയെ വെല്ലുവിളിക്കുന്ന നിരവധി സംഭവങ്ങള് അരങ്ങേറിക്കൊണ്ടിരിക്കുന്നു. ഇതില് പലതും സംഘടിതവും ആസൂത്രിതവുമാണെന്ന ദുഃഖസത്യം ഭയാശങ്കകള്ക്കിട നല്കുന്നു. ഭാരതീയ സംസ്കാരത്തിന്റെ ആദിമ സ്രോതസ്സുകള് മതവിഭാഗീയത തീണ്ടാത്തതായിരുന്നു. മനുഷ്യ സമത്വത്തിന്റെയും സ്നേഹത്തിന്റെയും ആത്മീയഗീതങ്ങളാണ് അവയില് നിറഞ്ഞിരിക്കുന്നത്. ഇതില്നിന്ന് ആദിരൂപങ്ങള് സ്വീകരിച്ച് ആധുനീകരിച്ചപ്പോഴാണ് ഗുരുധര്മം ജനിച്ചുവീണത്. ആ സംസ്കാരത്തനിമയുടെ വര്ഗീയവല്ക്കരണത്തെ ഗുരുധര്മം ഉള്ക്കൊള്ളുന്നില്ല. ഹിന്ദുത്വത്തിനും ഗുരുധര്മത്തിനും തമ്മില് സാധര്മ്യങ്ങളില്ല. രണ്ടു ലക്ഷ്യവും രണ്ട് ശൈലിയുമാണ് ഇവയ്ക്കുള്ളത്. ഹിന്ദുരാഷ്ട്ര സങ്കല്പ്പവും ഗുരുവിന്റെ മതനിരപേക്ഷ ആത്മീയദര്ശനവും രണ്ട് ധ്രുവമാണ്. ഇവയ്ക്കിടയില് പാലംപണിയാന് കഴിയില്ല.